Marko Matvere

Marko Matvere (sündinud 4. veebruaril 1968 Pärnus) on eesti näitleja, laulja ja lavastaja.

Haridustee
Ta lõpetas aastal 1986 Pärnu 1. Keskkooli. Pärast Tallinna Konservatooriumi lavakunstikateedri XIV lennu lõpetamist 1990. aastal asus ta näitlejana tööle Tallinna Linnateatris, kus töötas kuni 2004. aastani. Pärast seda on tegutsenud vabakutselisena.

Tallinna Linnateater
Tallinna Linnateatris on tema olulisemad rollid olnud Mercutio (Shakespeare "Romeo ja Julia"), Simone (Visconti "Rocco ja tema vennad"), Tartuffe (Molière'i "Tartuffe"), Athos (Dumas/Nüganen "Kolm musketäri"), Septimus Hodge (Stoppard "Arkaadia"), Hamlet (Shakespeare "Hamlet") jpt.

Film 

 1993 – "Suflöör" – Karl
 1994 – "Tulivesi" – Pilli-Villu
 1994 – "Ameerika mäed" – Pillimees ja laulja ööklubis
 1994 – "Jüri Rumm" – Robert
 2001 – "Lepatriinude jõulud" – Pedro (hääl)
 2002 – "Jääaeg" – Diego (hääl)
 2003 – "Vanad ja kobedad saavad jalad alla" – Ranger
 2006 – "Tusenbröder - Återkomsten" – Mart
 2006 – "Vana daami visiit" – Ihukaitsja Roby
 2006 – "Leiutajateküla Lotte" – Mati (hääl)
 2007 – "Georg" – Georg Ots
 2018 – "Mihkel" – Mihkli isa
 2018 – "Kapten Morten lollide laeval" – Kapten Viks (hääl)
 2020 – "Vee peal" – Valter
 2021 – "Kiik, kirves ja igavese armastuse puu" – Juhan Denholm
 2022 – "Apteeker Melchior" – Spanheim

Televisioon 

 1995 – "Wikmani poisid" – Penno
 1996 – "M-Klubi" – Maahärra
 2004 – "Kodu keset linna" – Mihkel
 2006–2007 – "Ohtlik lend" – Andres
 2008 – "Tuulepealne maa" – Artur Kallaste
 2022 – "Armastus" – Kuldar Kivi

Muusikalavastused
Matvere muusikalirollide hulka kuuluvad näiteks Georg (Vadi "Georg"), Javert (Schönberg "Les Misérables"), Insener (Schönberg "Miss Saigon"), Kuningas (Rodgers "Kuningas ja mina") ning Chagal (Steinman "Vampiiride tants"). 

Ta on ansambli Väikeste Lõõtspillide Ühing solist.

Matvere on lavastanud muusikali "Chicago" (Kander), komöödia "Saateviga" (Szakonyi) ja komöödia "Opéra Comique" (Jackson). 25. mail 2007 etendus ooperimuusika festivali PromFest raames Endla teatris tema lavastatud ooper "Carmen".

Suurkontserdid
Aastal 2002 Tallinnas toimunud Eurovisiooni lauluvõistlusel oli Matvere koos Annely Peeboga õhtujuht. Hiiglasliku telepubliku ees esitasid õhtujuhid duetina ka Raimond Valgre laulu "Muinaslugu muusikas".

Duetis Liisi Koiksoniga esitas ta 2009. aasta XXV üldlaulupeol Jaan Tätte laulu "Tuulevaiksel ööl", mis oli tantsupeo "Üheshingamine" tunnuslaul ja märkis tulesaabumistseremoonia kulminatsiooni.

Ümbermaailmareis
Oktoobrist 2010 kuni maini 2012 osalesid Marko Matvere ja Jaan Tätte merereisil "Ümber imelise ilma". Katamaraaniga Nordea seilati üle Atlandi ookeani, Kariibi mere ja Vaikse ookeani ning lõpuks Vahemere kaudu koju tagasi.

Ümbermaailmareisist kirjutas ta raamatu "Meri ja kuked : S/Y Nordea ilmareis : 2. oktoober 2010 – 17. juuni 2012" [autor Marko Matvere, fotod ja joonistused: Marko Matvere, kujundus: Kalle Toompere]. [Tallinn] : Go Group, 2012.

Hümnimasin
Eesti 100. aastapäeva tähistamiseks ehitas Matvere hümnimasina. Tegu on 8 tuubast ja kanalisatsioonitorudest ehitatud seadeldisega, mis on programmeeritud mängima ainult ühte lugu – Eesti hümni. Hümnimasina maailma esmaettekanne toimus 23. veebruari õhtul Eesti Televisiooni saates "Juubeli eelõhtul". Hümnimasina põhietteasteks kujunes aga hümni esitamine Eesti Vabariigi 100. aastapäeval 24. veebruaril 2018 Tallinnas Toompeal.

Tunnustus
 1989 Voldemar Panso nimeline auhind
 1992 noore näitleja peaauhind Toruni rahvusvaheliselt teatrifestivalilt Kontakt '92
 1996 Ants Lauteri nimeline auhind
 1997 parima meesnäitleja preemia vabariiklikult teatrifestivalilt Draama '97
 1995, 1996, 1998 ja 1999 Tallinna Linnateatri parima meesnäitleja kolleegipreemia
 2002 Eesti Teatriliidu sõnalavastuste žürii eriauhind
 2006 Eesti Teatriliidu muusikaauhind
 2018 Valgetähe V klassi teenetemärk

Viited

Kirjandus 
Ivika Sillar, "Sõprade laulust looja üksinduseni" (Marko Matvere näitlejaportree) – TMK 1996, nr 12, lk 33–42

Välislingid 
Ooperi "Carmen" lavastuse veebisait
Matvere lavastab Vanemuises "Manoni". Õhtuleht 2. aprill 2009

Eesti näitlejad
Eesti teatrilavastajad
Eesti lauljad
Eesti dublaažinäitlejad
Eesti Muusika- ja Teatriakadeemia vilistlased
Valgetähe V klassi teenetemärgi kavalerid
Sündinud 1968